Samas tabas mind eile teinegi pisike, ent äärmiselt positiivne ja mõtlemapanev üllatus. Nimelt on keegi salapärane tundmatu osutanud mulle sümpaatse teene ja minu silmapaistmatu elukese Ajaveeb 2008 konkursile üles sättinud. Salapärasus seisneb asjaolus, et kui enamus konkursile riputatud blogisid on esitajate poolt ka vähemalt mõnesõnalise kommentaari leidnud, siis minu ülesseadja on kas täiesti sõnatu mu blogist saadud emotsioonide suhtes või lihtsalt millegipärast häbeneb oma identiteeti. Aga tänulik olen ma talle ikkagi, sest seltskond on seal päris põnev ja sinna kuuluda pole laias laastus (mõned erandid välja arvata) sugugi häbiasi.